Søren Kolstrup (EL), 2001-01-24:
Ministeren har i den her redegørelse om IT, som vi har til behandling, de store ord fremme.
Nye perspektiver, en verden i forandring.
Det hedder således: »Et holdbart samfund er ikke i strid med grundværdierne i den ny økonomi - netværksøkonomien.
Tværtimod.
Gode uddannelsesmuligheder, arbejde til alle, social tryghed og et velfungerende retssystem er nogle af de rammebetingelser, som tæller højt hos kompetente og kreative mennesker.« Ja, og jo også hos alle andre.
For os i Enhedslisten er disse samfundsrettigheder vel noget, som alle, også de, der ikke tilhører IT-eliten, har behov for, måske netop de, der ikke tilhører IT-eliten.
Jeg vil gerne pege på nogle centrale principper for Enhedslisten, for det første: For os handler det om sikkerhed for den enkelte, om uddannelse, om at bryde de private monopoler og først og fremmest om at forhindre, at IT-udviklingen betyder endnu større sociale, kulturelle og uddannelsesmæssige skel i samfundet.
For ligesom IT-udviklingen giver anledning til en mængde muligheder og en mængde informationer, er der også risiko for en benhård registrering og aflytning af elektronisk kommunikation.
Vi er derfor positive over for regeringens forslag om IT-rettigheder for det enkelte menneske og herunder udformning af krypteringspolitik.
IT-udviklingen går stærkt, også når gælder det private erhvervsliv.
Vi ønsker ikke at være i lommen på et privat monopol.
Derfor savner Enhedslisten initiativer i regeringens redegørelse, som åbner for frit valg af software, free source.
Der står meget om teleliberalisering og vigtigheden af fri konkurrence på dette område, men der er ikke en nøjere behandling af og bud på, hvordan vi alle får adgang til computersoftware.
Den vigtigste udfordring, når det gælder IT-udviklingen i Danmark,
Man kan frygte, at en uhæmmet, blind teknologibegejstret IT-udvikling vil øge den sociale uddannelsesmæssige kløft i Danmark, altså gøre skellene større mellem dem, der har mulighederne og kan, og dem, der ikke har mulighederne, dem, der ikke kan.
For os er det centralt, at alle mennesker i Danmark får mulighed for at være med i IT-udviklingen, får mulighed for at lære at bruge IT i hverdagen og får mulighed for at lade være uden at blive sat uden for samfundsudviklingen.
Når man ser bort fra ordrigdommen og går ned og ser på opremsningen af de konkrete projekter, som skal bære netværkssamfundet frem, kan man se, at de flotte ord måske ikke alle steder slår til; så har jeg vist været meget behersket i min sprogbrug.
Eksempelvis bruges der en hel del plads på at omtale IT-uddannelsessystemet: Jeg tror ikke, at mennesker, der kender virkeligheden på danske folkeskoler, gymnasier og universiteter, kan genkende det stærkt rosenrøde billede, der tegnes.
Vi kan altid drøfte, hvad vi skal bruge de knappe ressourcer til, men vi må erkende, at der jo er lang vej eller i hvert fald et pænt stykke vej til, at hver elev får en computer.
Så skal jeg lige anføre - det er en diskussion, vi har haft tidligere i det her forum - at der bruges en del plads på at beskrive, hvor fantastisk teleliberaliseringen har været.
Jeg har tidligere anført, hvad det er for en holdning
Vi har ikke ønsket den udvikling, og vi vil pege på, at den skaber meget stor uigennemskuelighed.
Endelig skal jeg gøre opmærksom på, at bredbåndsdiskussionen deltager vi gerne i, og vi finder det vigtigt, at det får en sådan udformning, at det giver lige muligheder til alle.
Endelig skal jeg til sidst sige, at informationsteknologien selvfølgelig kun er et redskab, og det afhænger af levende mennesker og sociale grupper, hvordan den kan blive udnyttet; det afhænger af samfundsdebatten, hvor godt den kan blive udnyttet og blive til glæde for alle; det vil vi gerne være med til at slås for.